## Miguel Barrachina: “Exigim al Govern d’Espanya que abandone la tebiesa en la defensa del camp i dels nostres agricultors jubilats”

*** La Comunitat Valenciana podria perdre 52 milions d’euros a l’any en ajudes de la PAC i deixaria 28.000 agricultors, 24.000 d’ells jubilats, sense suport i 300.000 hectàrees en risc d’abandó, és a dir, el 60 % de la superfície actualment cultivada
* El conseller incidix en el fet que “mentres el ministre d’Agricultura afirma públicament que defén l’agricultura davant de la nova PAC, els seus tècnics ja treballen en l’articulat de la nova norma”**

El conseller d’Agricultura, Aigua, Ramaderia i Pesca, Miguel Barrachina, ha reclamat este dilluns al Govern d’Espanya una posició clara i ferma davant de la reforma de la Política Agrària Comuna (PAC), que està sent debatuda en el si de la Unió Europea.

La Comunitat Valenciana podria perdre 52 milions d’euros a l’any en ajudes de la PAC, la qual cosa suposaria deixar sense suport 28.000 agricultors, dels quals 24.000 són jubilats. A més, es posa en perill el futur de 300.000 hectàrees de cultiu, una superfície que representa el 60 % del total actualment treballat.

Davant tal situació, Barrachina ha exigit al Govern d’Espanya “que lidere la defensa del camp espanyol a Brussel·les, i que garantisca unes condicions justes que permeten als agricultors i ramaders afrontar amb garanties els reptes del sector”.

No obstant això, el conseller ha assenyalat que el ministre d’Agricultura “assegura públicament que defén els interessos del camp espanyol davant de la nova PAC, però mentrestant els seus tècnics ja treballen en l’articulat de la nova norma. No és el moment d’això, sinó de liderar a Europa un rebuig total a una proposta que acabaria amb gran part de la nostra agricultura”.

El conseller ha recalcat que la Generalitat “no acceptarà que la reforma implique retallades en els fons agraris, un increment de la burocràcia ni la imposició de noves traves que resten competitivitat als agricultors valencians”. També ha rebutjat la creació d’un fons únic que suprimisca el paper de les regions en la gestió d’estes ajudes perquè “l’agricultura necessita certeses, estabilitat i suport, no incertesa” ha remarcat el conseller.

En esta línia, Barrachina ha recordat que, en el marc del diàleg social i de la interlocució agrària, la Generalitat va articular una postura comuna, que rep el suport tant del Consell com d’AVA-ASAJA, ASAJA Alacant, CCPV-COAG, La Unió, UPA-PV i Cooperatives Agroalimentàries de la Comunitat Valenciana, amb l’objectiu de rebutjar qualsevol retallada o reforma de la PAC que perjudique els interessos dels agricultors valencians.

**Agricultors jubilats**

Barrachina ha manifestat la seua preocupació per la proposta de la nova PAC, que exclouria de les ajudes agràries els agricultors jubilats que continuen cultivant les seues terres. “Esta mesura resulta particularment perjudicial per a la Comunitat Valenciana, a on l’edat mitjana dels agricultors supera els 65 anys, la qual cosa ens situa com la regió amb el sector més envellit d’Espanya i possiblement d’Europa”, ha assenyalat.

En este sentit, ha subratllat “que, si els agricultors jubilats han de complir les mateixes obligacions normatives que la resta, el just és que també puguen accedir en igualtat de condicions a les ajudes”.

“Hem d’apostar pel relleu generacional, però és fonamental tindre en compte la nostra realitat demogràfica per a assegurar que els qui han dedicat tota la seua vida al camp mantinguen el suport necessari, continuen aportant al desenrotllament rural i al sector agroalimentari, i s’evite l’abandó de terres”, ha afegit el conseller.

En este context, el conseller ha subratllat que els agricultors jubilats que continuen treballant les seues parcel·les “donen suport de manera directa a la producció agrícola i eviten l’abandó de terrenys que, d’altra manera, quedarien sense ús. El seu esforç reflectix no solament un profund vincle amb la terra, sinó també una contribució clau a la sostenibilitat del medi rural”.

“El camp no pot continuar sent moneda de canvi en negociacions polítiques. Defenem una PAC que ajude a produir, a modernitzar i a mantindre l’ocupació en el medi rural”, ha conclòs el conseller.

Fecha: 15/09/2025